CELEX: 32020D1007(01)
Language: sk
Date: 2020-09-02 00:00:00
Title: Rozhodnutie Úradu pre európske politické strany a európske politické nadácie z 2. septembra 2020 nezaregistrovať European Alliance for Freedom and Democracy ASBL (Európska alianciu za slobodu a demokraciu ASBL) (Iba anglické znenie je autentické) 2020/C 331/05

7.10.2020   
               
               
                  SK
               
               
                  Úradný vestník Európskej únie
               
               
                  C 331/7
               
            
         Rozhodnutie Úradu pre európske politické strany a európske politické nadácie
         z 2. septembra 2020
         nezaregistrovať European Alliance for Freedom and Democracy ASBL (Európska alianciu za slobodu a demokraciu ASBL)
         (Iba anglické znenie je autentické)
         (2020/C 331/05)
         ÚRAD PRE EURÓPSKE POLITICKÉ STRANY A EURÓPSKE POLITICKÉ NADÁCIE,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), najmä na jeho článok 9,
         no zreteľom na podania prijaté od European Alliance for Freedom and Democracy ASBL,
         keďže:
         
                     (1)
                  
                  
                     Úrad pre európske politické strany a európske politické nadácie (ďalej len „úrad“) prijal od European Alliance for Freedom and Democracy ASBL (ďalej len „EAFD“) viacero podaní žiadosti o registráciu ako európska politická strana, a to 27., 28. a 29. júla 2020 (2).
                  
               
                     (2)
                  
                  
                     Úrad prijal od EAFD ďalšiu dokumentáciu 1., 5. a 13. augusta 2020 (spolu s predchádzajúcimi podaniami ďalej len ako „žiadosť“).
                  
               
                     (3)
                  
                  
                     Úrad schválil 14. augusta 2020 predbežné posúdenie určené EAFD, v ktorom vyjadril svoje predbežné stanovisko, že žiadosť nespĺňa minimálne jednu z podmienok stanovených článkom 3 ods. 1 nariadenia (EÚ, Euratom) č. 1141/2014.
                  
               
                     (4)
                  
                  
                     Konkrétne EAFD nepreukázala, že spĺňa podmienku stanovenú článkom 3 ods. 1 písm. b) nariadenia (EÚ, Euratom) č. 1141/2014 („požiadavky na minimálne zastúpenie“).
                  
               
                     (5)
                  
                  
                     Podľa tohto ustanovenia je registrácia európskej politickej strany podmienená žiadosťou, v ktorej sa preukáže, že jej členské politické strany sú zastúpené aspoň v jednej štvrtine členských štátov poslancami Európskeho parlamentu, národných parlamentov, regionálnych parlamentov alebo regionálnych zhromaždení, alebo že táto strana alebo jej členské strany v posledných voľbách do Európskeho parlamentu získali aspoň v jednej štvrtine členských štátov najmenej tri percentá hlasov odovzdaných v každom z týchto členských štátov.
                  
               
                     (6)
                  
                  
                     Prostredníctvom predbežného posúdenia úrad požiadal EAFD, aby do 31. augusta 2020 poskytla svoje prípadné písomné pripomienky a EAFD zároveň oznámil, že žiadosť je v každom prípade neúplná.
                  
               
                     (7)
                  
                  
                     EAFD odpovedala na predbežné posúdenie 20. augusta 2020 a predložila ďalšiu dokumentáciu 24., 26. a 27. augusta 2020.
                  
               
                     (8)
                  
                  
                     Po preskúmaní odpovede EAFD na predbežné posúdenie a predloženej ďalšej dokumentácie úrad naďalej zastáva názor, že žiadosť má byť zamietnutá, pretože EAFD nepreukázala splnenie požiadaviek na minimálne zastúpenie.
                  
               
                     (9)
                  
                  
                     Pred predbežným posúdením EAFD predložila vyhlásenia o členstve za: (i) Rakúsko, (ii) Chorvátsko, (iii) Cyprus, (iv) Taliansko, (v) Holandsko, (vi) Portugalsko a (vii) Švédsko.
                  
               
                     (10)
                  
                  
                     V súvislosti s Chorvátskom a Holandskom EAFD nepredložila doklady týkajúce sa zastúpenia členských strán v Európskom parlamentu, ani v národných alebo regionálnych parlamentoch, resp. zhromaždeniach v týchto členských štátoch. Dôvodom je, že vyhlásenia o členstve nepochádzali z národnej ani regionálnej politickej strany v Chorvátsku, resp. v Holandsku.
                  
               
                     (11)
                  
                  
                     Pokiaľ ide o Taliansko, kontroly úradu a stanovisko talianskeho vnútroštátneho kontaktného miesta podľa nariadenia (EÚ, Euratom) č. 1141/2014, t. j. Commissione di Garanzia degli Statuti e per la Trasparenza e il Controllo dei Rendiconti dei Partiti Politici, viedli k záveru, že politická strana, ktorú EAFD v tomto členskom štáte uvádza, t. j. 10 Volte Meglio, nemá zastúpenie v talianskom parlamente tak, ako je uvedené v príslušnom vyhlásení o členstve.
                  
               
                     (12)
                  
                  
                     Vyhlásenia o členstve predložené EAFD mali aj niekoľko formálnych nedostatkov (napr. rôzne verzie, nesprávne odkazy, nepresnosti).
                  
               
                     (13)
                  
                  
                     V reakcii na predbežné posúdenie EAFD uviedla, že „EAFD má v súčasnosti členov (členské strany a fyzické osoby, poslancov Európskeho parlamentu) z (i) Rakúska; (ii) Cypru; (iii) Talianska; (iv) Portugalska; (V) Švédska; (vi) Holandska a (vii) Chorvátska“.
                  
               
                     (14)
                  
                  
                     EAFD vyjadrila svoj zámer poskytnúť dokumentáciu preukazujúcu, že poslanci, ktorí podpísali vyhasenia o členstve za Chorvátsko a Holandsko, sú zvolenými poslancami Európskeho parlamentu (3).
                  
               
                     (15)
                  
                  
                     EAFD tiež objasnila, že vyhlásenia o členstve za Taliansko vyplývajú z nesprávnych informácií, ktoré dostala, a že predloží dokumentáciu týkajúcu sa ďalšieho člena.
                  
               
                     (16)
                  
                  
                     Úrad sa domnieva, že odpoveď EAFD neobsahuje prvky, ktoré by dokázali zmeniť predbežný postoj úradu.
                  
               
                     (17)
                  
                  
                     V súvislosti so zastúpením prostredníctvom jediného poslanca sa v prvej časti článku 3 ods. 1 písm. b) nariadenia (EÚ, Euratom) č. 1141/2014 stanovuje, že „[...] členské strany žiadateľa musia byť zastúpené aspoň v jednej štvrtine členských štátov poslancami Európskeho parlamentu, národných parlamentov, regionálnych parlamentov alebo regionálnych zhromaždení” (pridaný dôraz).
                  
               
                     (18)
                  
                  
                     V tejto súvislosti odôvodnenie 4 nariadenia Európskeho parlamentu a Rady (EÚ, Euratom) 2018/673 z 3. mája 2018, ktorým sa mení nariadenie (EÚ, Euratom) č. 1141/2014 výslovne stanovuje, že „na účely týchto požiadaviek na minimálne zastúpenie by sa mali zohľadňovať len politické strany, a nie jednotlivci“ (4).
                  
               
                     (19)
                  
                  
                     EAFD nepredložila žiadne politické strany v Chorvátsku a Holandsku a nepreukázala politickú stranu v Taliansku, ako je uvedené v odôvodnení (11).
                  
               
                     (20)
                  
                  
                     Druhá časť článku 3 ods. 1 písm. b) nariadenia (EÚ, Euratom) č. 1141/2014 rovnako stanovuje, že „[žiadateľ] alebo jeho členské strany museli pri posledných voľbách do Európskeho parlamentu získať aspoň v jednej štvrtine členských štátov najmenej tri percentá hlasov odovzdaných v každom z týchto členských štátov“ (pridaný dôraz).
                  
               
                     (21)
                  
                  
                     EAFD nepredložila dokumentáciu, ktorá by preukazovala, že EAFD alebo jej členské strany spĺňajú túto požiadavku, a v každom prípade by sa na ňu primerane uplatňovala rovnaká úvaha uvedená v odôvodnení(19).
                  
               
                     (22)
                  
                  
                     Vzhľadom na vyššie uvedené sa dokumentácia, ktorá by mohla byť prípadne uznaná na účely zastúpenia, týka len štyroch členských štátov, a to: (i) Rakúska, (ii) Cypru, (iii) Portugalska a (iv) Švédska, a takáto úroveň zastúpenia nie je dostatočná na to, aby tým boli splnené požiadavky na minimálne zastúpenie, ktoré predpisujú zastúpenie aspoň v siedmych členských štátoch.
                  
               
                     (23)
                  
                  
                     Tento záver by sa nezmenil ani v prípade, ak by EAFD predložila dokumentáciu týkajúcu sa ďalšieho člena, pravdepodobne z ďalšieho členského štátu, ako sa predpokladá na základe odpovede EAFD na predbežné posúdenie.
                  
               
                     (24)
                  
                  
                     Preto nie je potrebné, aby úrad posudzoval predmet zvyšnej časti žiadosti.
                  
               PRIJAL TOTO ROZHODNUTIE:
         
            Článok 1
            Žiadosť o registráciu ako európska politická strana, ktorú podala European Alliance for Freedom and Democracy ASBL, sa týmto zamieta.
         
         
            Článok 2
            Toto rozhodnutie nadobúda účinnosť dňom jeho oznámenia.
         
         
            Článok 3
            Toto rozhodnutie je určené
            
                        European Alliance for Freedom and Democracy ASBL
                     
                  
                        Avenue Louise/Louizalaan 65 box 11
                     
                  
                        1050 Bruxelles/Brussel
                     
                  
                        BELGIQUE/BELGIË
                     
                  
         
            V Bruseli 2. septembra 2020
            
               
                  Za Úrad pre európske politické strany a európske politické nadácie
               
               
                  Riaditeľ
               
               M. ADAM
            
         
         
            (1)  Ú. v. EÚ L 317, 4.11.2014, s. 1.
         
            (2)  V dôsledku sanitárnej situácie súvisiacej s pandémiou ochorenia COVID-19 v Európe úrad výnimočne prijal žiadosť na posúdenie pred prijatím podpísaných originálov.
         
            (3)  Odpoveď na predbežné posúdenie obsahovala takéto dokumenty len v súvislosti s Holandskom.
         
            (4)  Ú. v. EÚ L 114 I, 4.5.2018, s. 1.